Щынӏар – джаущтэу еджэщтыгъэх Бабилэн хэгъэгум.\nБабилэн – ижъырэ джуртыбзэкӏэ къикӏырэр: зэхэгъэкӏухьан.\nКъасдый хэгъэгу – Бабилэн къалэр зэрытыгъэр ары\nБабилэн плъэпӏэ лъагэр\n1 А лъэхъаным чӏыгум изэфэдэкӏэ зы бзэрэ зы гущыӏакӏэрэ тетыгъэр.2 Къокӏыпӏэмкӏэ къыщежьэхи, цӏыфхэм Щынӏар хэгъэгум чӏы зэшъхьэзашъо къыщагъоти, ащ тетӏысхьагъэх.\n3 Ахэмэ зэраӏожьыгъэ: «Чырбыщхэр ятӏэм хэтэжъугъэшӏыкӏи, машӏокӏэ тэжъугъэгъэжъэжь». Мыжъомэ ачӏыпӏэкӏэ ахэмэ чырбыщхэр яӏэ хъугъэ, етӏэфым ычӏыпӏэкӏэ – чӏыгум къыхэкӏырэ мыстхъур.4 Етӏанэ ахэмэ аӏуагъ: «Къалэ зыфэтэжъугъэуцужьи, плъэпӏэ лъагэ тетэу ошъогум нэсэу; лъэужынчъэу чӏыгум итэкъухьагъэ тыщымыхъузэ, тищытхъу ядгъэӏон».\n5 Етӏанэ цӏыфхэм ашӏырэ къалэмрэ плъэпӏэ лъагэмрэ яплъынэу Зиусхьаныр къехыгъ.6 Зиусхьаным къыӏуагъ: «Мары мыр зы цӏыф лъэпкъ, зэкӏэми зы бзэ яӏэри. Мыр етӏани яӏофмэ япэубл ныӏэп! Сыд ӏоф фежьэхэми, афэукӏочӏыщт!7 Адэжь техынышъ, ахэмэ абзэ зэхэдгъэкӏухьан, зым къыӏорэр адрэм гурымыӏонэу».8 Арыти Зиусхьаным ахэр ащ къыщегъэжьагъэу чӏыгум зэфэдэкӏэ щыритэкъухьагъэх, ащ къыхэкӏэу ахэмэ къалэр аухыгъэп.9 Ащ къыхэкӏэу ащ Бабилэн цӏэу фашӏыгъ, сыда пӏомэ Зиусхьаным чӏыгум цӏыфмэ абзэхэу тетхэр зэкӏэ зэхигъэкӏухьэгъэх, ащ къыщиубли, чӏыгум изэфэдэкӏэ щыритэкъухьагъэх.\nЩэм къытекӏыгъэхэр Ибрам нэс\n10 Мары Щэмрэ ащ къытекӏыгъэхэмрэ якъэбар: Щэм илъэсишъэ ыныбжьэу, псыкъиушхом ыуж илъэситӏу тешӏагъэу, Арпахщад къыфэхъугъ.11 Арпахщад къызэхъум ыуж, Щэм илъэс шъитф къыгъэшӏэжьыгъ, къохэри, пхъухэри къыфэхъугъэх.\n12 Арпахщад илъэс щэкӏырэ тфырэ къыгъэшӏагъэу Шэлах къыфэхъугъ.13 Шэлах къызэхъум ыуж, Арпахщад илъэс шъиплӏырэ щырэ къыгъэшӏэжьыгъ, джыри къохэри, пхъухэри къыфэхъугъэх.\n14 Шэлах илъэс щэкӏ къыгъэшӏагъэу ӏэбэр къыфэхъугъ.15 ӏэбэр къызэхъум ыуж, Шэлах илъэс шъиплӏырэ щырэ къыгъэшӏэжьыгъ, къохэри, пхъухэри джыри къыфэхъугъэх.\n16 ӏэбэр илъэс щэкӏырэ плӏырэ къыгъэшӏагъэу Пэлэгъ къыфэхъугъ.17 Пэлэгъ къызыхъугъэм ыуж, ӏэбэр илъэс шъиплӏырэ щэкӏырэ къыгъэшӏэжьыгъ, къохэри, пхъухэри джыри къыфэхъугъэх.\n18 Пэлэгъ илъэс щэкӏ къыгъэшӏагъэу Рэӏу къыфэхъугъ.19 Рэӏу къызыхъугъэм ыуж, Пэлэгъ илъэс шъитӏурэ бгъурэ къыгъэшӏэжьыгъ, къохэри, пхъухэри джыри къыфэхъугъэх.\n20 Рэӏу илъэс щэкӏырэ тӏурэ къыгъэшӏагъэу Сэрыугъ къыфэхъугъ.21 Сэрыугъ къызыхъугъэм ыуж, Рэӏу илъэс шъитӏурэ блырэ къыгъэшӏэжьыгъ, къохэри, пхъухэри джыри къыфэхъугъэх.22 Сэрыугъ илъэс щэкӏ къыгъэшӏагъэу Нахъор къыфэхъугъ.23 Нахъор къызыхъугъэм ыуж, Сэрыугъ илъэс шъитӏу къыгъэшӏэжьыгъ, къохэри, пхъухэри джыри къыфэхъугъэх.\n24 Нахъор илъэс тӏокӏырэ бгъурэ къыгъэшӏагъэу Тэрахъ къыфэхъугъ.25 Тэрахъ къызыхъугъэм ыуж, Нахъор илъэсишъэрэ пшӏыкӏубгъурэ къыгъэшӏэжьыгъ, къохэри, пхъухэри джыри къыфэхъугъэх.\n26 Тэрахъ илъэс тӏокӏищырэ пшӏырэ къыгъэшӏагъэу Ибрами, Нахъори, Харани къыфэхъугъэх.\n27 Мары Тэрахърэ ащ къытекӏыгъэхэмрэ якъэбар:\nТэрахъ Ибрам, Нахъор, Харан къыфэхъугъэх. Харан Лот къыфэхъугъ. Пшъашъэхэу Мылкъэрэ Искъэрэ къыфэхъугъэх.28 Харан, ятэу Тэрахъ псаоу щыӏэу, къызщыхъугъэ чӏыгоу Урэ, Къасдый хэгъэгум щыӏэм щылӏагъ.29 Ибрамрэ Нахъоррэ шъузхэр къащагъэх: Ибрам ишъуз ыцӏагъэр Сарай, Нахъор ишъуз ыцӏагъэр Мылкъэ; ащи, ащ ыпхъоу Искъи ятагъэр Харан.30 Сарай сабый хэкӏынэу щытыгъэпти, сабыинчъагъ.\n31 Тэрахъ ежь ыкъоу Ибрам, Харан ыкъо Лотэу ежь ипхъорэлъфыр, инысэ Сараеу ежь ыкъо Ибрам ишъузыр зыдырищажьэхи, ахэр игъусэхэу Къэнаӏан хэгъэгум кӏонхэу, Къасдый хэгъэгум ит Ур къалэм дэкӏыгъэх. Хъаран хэгъэгум нэсхи, ащ къыщыуцугъэх;\n32 Тэрахъ къыгъэшӏагъэр илъэс шъитӏурэ тфырэ хъугъэу, Хъаран хэгъэгум щылӏагъ.